section_heading: Opsada
paragraph_text: Dana 9. lipnja javlja kapetan Horvat svome prijatelju Valentinu Madžaru u Kaniži da begler-begove čete kruže oko grada. Dva dana kasnije 11. lipnja 1556. godine opasao je Ali-Paša u 6 sati u jutro grad i utvrdu i počeo na njega udarati. Sva Turska vojska brojila je zajedno sa seljacima do 10.000 ljudi, a vodili su je osim Ali-Paše i još neki begovi (Derviš-beg, Ahmet-beg, Osman-beg). U gradu je bilo oko 2.950 ljudi, a od toga jedva 200 ljudi doraslih oružju. K tomu bilo je i 600 – 800 plaćenika koji se nisu željeli boriti jer nisu primili plaće. Već 14. lipnja grad je bio tako razvaljen i spaljen da su se branitelji morali skloniti u samu tvrđavu. Ali-paša je bio spreman ostati pod gradom 2 mjeseca, te su neprestano dolazile nove čete pa mu je tako vojska narasla na 25 000 ljudi. Već 17. lipnja javlja Marko Stančić da nije imao ni jednog sata spokoja otkad je Siget opsjednut, ali uza sve to on je hrabro odbijao turske juriše tjednima. Dana 10. srpnja javlja kralju: "Ako ne bude brzo pomoći, propadosmo i mi i grad". Bila je krajnja nužda jer su utvrde gradske bile razvaljene ili od Turaka osvojene, a jarak oko grada zemljom zatrpan.